Прастора... Яна бязмежная і шматмерная. Як космас. А прастора культуры тым больш існуе па нейкіх сваіх метафізічных законах. І прыцягвае да сябе зусім нечаканым чынам. Так, дзякуючы мінскім даследчыкам і мастацтвазнаўцам было адкрыта яшчэ адно імя са Смілавічаў — Шрага Царфін, выбітны мастак усё той жа “Парыжскай школы”, чалавек авантурнага лёсу. У Смілавічы прыязджаў яго ўнук Іў Дзюлак, а з дачкой мастака і яе мужам завязаліся настолькі сардэчныя кантакты, што сям’я перадала ў музей арыгіналы работ Царфіна. Аб Царфіне зняты дакументальны фільм “Блукаючая зорка са Смілавічаў”.